**Opet­ta­jan­kou­lu­tuk­sen läh­tö­koh­ta, ta­voit­teet ja toimintakulttuuri**

Suomenkielisen opettajankoulutuksen juuret ovat yli 150 vuoden takana, kun Jyväskylän seminaarissa aloitettiin kansakoulunopettajien koulutus ja Keisarillisessa Aleksanterin yliopistossa Helsingissä aineenopettajien koulutus. Tuolloin koulutusta luonnehti käytännöllisyys ja perustaitojen opettaminen kansalaisille. Nykyisin koulutuksessamme ja toimintakulttuurissamme korostuvat koulun tehtävän ymmärtäminen, tulevaisuusorientaatio, kriittinen ja kyseenlaistava ote, hyvinvoinnin tukeminen, tutkimusperustaisuus, ilmiölähtöisyys ja moninaisuuteen liittyvä osaaminen. Toimintakulttuurilla tarkoitamme yhteisöllemme ominaista tapaa ajatella, toimia ja hahmottaa maailmaa, joka ilmenee yhteisössämme näkyvinä ja ääneen lausuttuina mutta myös sanattomina ja ääneen lausumattomina käytäntöinä. Toimintakulttuurimme perusta on toisia arvostava, avoin, vuorovaikutteinen ja kaikkia yhteisön jäseniä osallistava yhteistyö.

Ajattelemme, että suomalaisen koulun tehtävänä on kasvattaa kansalaisia, jotka ottavat osaltaan vastuun entistä oikeudenmukaisemman ja kestävään kehitykseen perustuvan maailman rakentamisesta. Tämä on ensiarvoisen tärkeää tulevaisuuden kehityskulkujen valossa, joihin lukeutuvat ekologinen kestävyyskriisi, kansainvälisen politiikan jännitteet ja demokratian haasteet sekä teknologian nopea kehitys yhdistyneenä työelämän muutokseen. Siksi on keskeistä, miten koulu rohkaisee ja auttaa kehittämään oppimaan oppimisen taitoja, luovuutta, monipuolisia tiedonhakutaitoja, vastuunottoa ja kriittistä ajattelua. Lisäksi ajattelemme, että koulun tulee tukea sellaisia työskentelyn ja olemisen tapoja, jotka edistävät tasa-arvoa ja yhdenvertaisuutta. Näitä ovat esimerkiksi kyky nähdä kaikkien arvokkuus ihmisenä ja kyky toimia vastuullisesti erilaisissa yhteisöissä ja osana elinympäristöjä.

Opettajankoulutuksen tehtävänä on kouluttaa aktiivisia tulevaisuuden tekijöitä ja asiantuntijoita kasvatusalalle. Koulutuksemme tavoitteena on tukea opiskelijan kehittymistä opettajan ydinosaamisalueilla. Tämä tarkoittaa opiskelijoiden kehittymistä autonomisiksi, omaa ja muiden hyvinvointia arvostaviksi, eettisesti vastuullisiksi koulutus- ja kasvatuskulttuuria sekä omaa toimintaansa kriittisesti analysoiviksi ja uudistaviksi asiantuntijoiksi. Tavoitteena on myös rakentaa tuleville opettajille vahva akateeminen identiteetti ja sen antama perusta osallistua oman alan tieteelliseen ja ammatilliseen kehittämiseen niin kansallisesti kuin kansainvälisesti.

Opettajan työ edellyttää sekä käytännöllisten toimintatapojen hallintaa että kykyä perustella, miksi toimii valitsemallaan tavalla. Opettajan työn ytimessä on vuorovaikutusosaaminen sekä oppilaan ja ryhmän kehityksen ja hyvinvoinnin tukeminen. Teorian ja käytännön vuoropuhelu toteutuu erityisesti opetusharjoitteluissa ja erilaisissa koulujen ja muiden tahojen kanssa toteutettavissa yhteistyöprojekteissa, joissa opettajan työtä tarkastellaan kokonaisvaltaisesti. Opettajaksi opiskeluun kuuluu myös osallistuminen koulun ja opettajankoulutuksen suunnasta käytävään keskusteluun.

Toteutamme opettajankoulutuksessa ilmiölähtöistä opetussuunnitelmaa: Opiskelun tavoitteena on pyrkiä ymmärtämään monipuolisesti oppimiseen liittyviä ilmiöitä ja ongelmia. Tällöin tarvitaan kykyä yhdistää toisiinsa erilaisia tieteellisiä teorioita sekä autenttisia arkikokemuksesta nousevia näkökulmia, koska oppimisen ilmiöitä ei voi syvällisesti ymmärtää vain yhdestä näkökulmasta. Pyrkimys opettajankoulutuksen ja koulutyön analogiaan on keskeinen: opettajankoulutuksessa tulee ohjata oppimista niillä kehittyvillä ja uudistuvilla käytännöillä, joita opiskelijoille siellä opetetaan.

Ajattelemme, että opettajan on tärkeää ymmärtää jatkuvan oppimisen ja ammatillisen kehittymisen merkitys työssään. Tulevaisuuden koulua rakentava toimintakulttuuri ja oppiva yhteisö syntyy opettajankouluttajien ja opiskelijoiden yhteistyönä. Sitä rakentavat paitsi samanmielisten, myös erilaisten näkemysten ja intressien kohtaaminen. Opettajankoulutuksessa oppivan yhteisön erityispiirteitä ovat kaksoisroolit. Opettajankouluttajat ovat kaksoisroolissa siinä, että heidän tapansa toteuttaa koulutusta ilmentää heidän pedagogista ajatteluaan, josta opettajaksi opiskelevat voivat oppia ja jota he voivat tarkastella kriittisesti. Opettajaksi opiskelevien kaksoisrooli liittyy opintojen aikana tapahtuvaan muutokseen opiskelijasta opettajaksi. Opettajankoulutuksessa tarkoituksena on paitsi oppia itse, myös kehittyä oppimisprosessien analyyttiseksi ja kriittiseksi asiantuntijaksi. Oppivan yhteisön jäsenet reflektoivat ja kielentävät omia valintojaan, toimintaansa ja arvojaan näkyviksi sekä tarkastelevat omaa osallisuuttaan ja rooliaan. Näin toimintakulttuuri itsessään tukee oppimista.

Koulutuksen tavoitteena on seuraavien osaamisalueiden kehittyminen:

(Tänne tulee opettajuuden ydinosaamisalueet)